b'\n_START_ARTICLE_\nDJ Proteus\n_START_SECTION_\nUra\n_START_PARAGRAPH_\nProteus aloitti soittamisen yksityisiss\xc3\xa4 bileiss\xc3\xa4 1990-luvun alkupuolella, jolloin hard NRG- ja hard trance -tyylinen konemusiikki oli vasta rantautunut Suomeen ja oli eritt\xc3\xa4in harvinaista konemusiikkitapahtumissa. T\xc3\xa4m\xc3\xa4n vuoksi Proteus ryhtyi kumppaneineen j\xc3\xa4rjest\xc3\xa4m\xc3\xa4\xc3\xa4n omia rankan konemusiikin undergroundbileit\xc3\xa4\xc3\xa4n._NEWLINE_Proteus kumppaneineen oli avainasemassa luomassa rankemman konemusiikin kulttuuria Suomeen. Vuosina 1998\xe2\x80\x932005 Proteus sai vankan kannattajajoukon ja soitti Suomessa kaikilla merkitt\xc3\xa4vill\xc3\xa4 klubeilla ja tapahtumissa, kuten S\xc3\xa4de, Laserpoint, Rush, Labyrinth, Hallmark, Millennium, Fantasy, Storm, Vertigo, Pacifique, Trancehouse meets Lab-4, Celebration Generation, Reactor, Turbulence ja Koneisto._NEWLINE_Proteuksen suurimpia saavutuksia ovat kaksi per\xc3\xa4kk\xc3\xa4ist\xc3\xa4 "Best Hard Dance DJ" -titteli\xc3\xa4 vuosilta 2004 ja 2005. Asiasta ovat \xc3\xa4\xc3\xa4nest\xc3\xa4neet klubbaajat ymp\xc3\xa4ri maapallon. H\xc3\xa4n ohitti monia nimekk\xc3\xa4it\xc3\xa4 DJ:it\xc3\xa4, kuten Lisa Lashesin ja Yoji Biomehanikan._NEWLINE_Urallaan Proteus on soittanut muun muassa Suomessa, Isossa-Britanniassa, Hollannissa, Australiassa, Japanissa, Sveitsiss\xc3\xa4, Saksassa, Ruotsissa, Puolassa, Malesiassa, Ven\xc3\xa4j\xc3\xa4ll\xc3\xa4, Ukrainassa ja Virossa sek\xc3\xa4 j\xc3\xa4rjest\xc3\xa4nyt kumppaneineen S\xc3\xa4de-, Superstition-, Hellfire Club- ja Torture Torstai -nimisi\xc3\xa4 konemusiikkitapahtumia Helsingiss\xc3\xa4. H\xc3\xa4n on my\xc3\xb6s j\xc3\xa4rjest\xc3\xa4nyt yhteisty\xc3\xb6kumppaneineen industrial-musiikkiin panostavia tapahtumia Inferno ja Graveyard Party sek\xc3\xa4 maanalaista Tuska-fetissitapahtumaa._NEWLINE_Nykyisin Proteus on keskittynyt my\xc3\xb6s musiikin tuottamiseen. Oman tuotantonsa lis\xc3\xa4ksi h\xc3\xa4n on ty\xc3\xb6st\xc3\xa4nyt remixej\xc3\xa4 mm. suomalaisille yhtyeille, kuten Apocalyptica, Turmion K\xc3\xa4til\xc3\xb6t, Black Light Discipline, Stereo Junks ja Kuroshio Current. H\xc3\xa4nell\xc3\xa4 on my\xc3\xb6s oma Dark Side -radio-ohjelmansa Basso Radiossa.'